ગોંડલના ઉમવાડા રોડ પર આવેલા એક જિનિંગ મિલના ગોડાઉનમાં લાગેલી આગની જ્વાળાઓ છેક સાતમા દિવસે આ લખાય છે ત્યારે પણ પૂરી કાબૂમાં આવી નથી. રૃ.ર૮ કરોડની મગફળીનો જથ્થો જેમાં ખાખ થઈ ગયો એ ગોંડલની આગની આ શંકાસ્પદ ઘટનાએ અનેક સવાલો ખડા કર્યા છે. સરકારી તંત્રની બેદરકારીની સાથે ખેડૂતોના નામે કેટલાય વચેટિયાઓ કૌભાંડો આચરતા હોવાની આશંકા ગોંડલની આગની આ ઘટનાએ ઊભી કરી છે. ગોંડલના ગોડાઉનની આગ તો કાબૂમાં આવી જશે, પણ રાજ્યના રાજકારણમાં આ ઘટનાને લઈને લાગેલી આગના લબકારા તો હજુ લાંબો સમય ચાલશે. વિપક્ષ કોંગ્રેસ ગોંડલની આ ઘટનાનેે લઈને સરકારને આગામી વિધાનસભાના બજેટ સત્રમાં ઘેરવા માટે સજ્જ થઈ રહી છે.